Správa zo zahraničnej pracovnej cesty 

1. Účastník ZPC:

Titul, meno a priezvisko:   	Mgr. Slavka Lukáčová
Pracovisko:                         	OOPVZ ORP SŠFEÚ, MŠVVaŠ SR, Stromová 1, 813 30 Bratislava
Pracovné zaradenie:         	hlavný štátny radca
Funkcia:			manažér programovania
Znalosť jazykov:                	AJ, FJ

2. Zahraničná pracovná cesta:

Štát:                                     	Cyprus
Mesto:                                 	Nikózia  
Vykonaná v dňoch:             	22.10. – 25.10.2012
Prijímajúca organizácia:    	Európska komisia
Účel cesty:                   	Účasť na zasadnutí technickej pracovnej skupiny pre ESF
Spôsob financovania:          	Cestovné hradila EK. Vreckové, stravné a ubytovanie hradilo MŠVVaŠ SR. Následne refundovateľné z technickej pomoci.

3. Rámcový program pobytu:

22.10.2012	07:30		Odchod z Bratislavy
	14:25		Príchod do Nikózie
	
23.10.2012 	09:00 – 17:00	Účasť na zasadnutí Technickej pracovnej skupiny ESF

24.10.2012	09:00 – 16:00	Účasť na zasadnutí Technickej pracovnej skupiny ESF

25.10.2012	11:00		Odchod z Nikózie
	18:30		Príchod do Bratislavy

4. Stručný priebeh rokovaní, resp. študijného pobytu:

Zasadnutie ESF Technical Working Group – 23. október 2012 

V úvode bol schválený návrh programu zasadnutia bez doplnenia ďalších bodov. Takisto boli schválené zápisnice zo zasadnutí, ktoré sa konali v dňoch 21.- 22. marca  a 13. – 14. júna 2012 v Bruseli. 
Následne zástupca Európskej komisie (ďalej len „EK“) informoval o stave negociácií k návrhom nových nariadení.  V tomto smere panujú rozdielne názory na niektoré otázky medzi Radou, Parlamentom a Komisiou. Doteraz sa uskutočnili 4 stretnutia neformálneho trialógu medzi Radou, Parlamentom a Komisiou. Čo sa týka článku o partnerstve v návrhu nariadenia, Parlament by uprednostnil 2- úrovňové partnerstvo (štátna správa a samospráva na jednej úrovni, tretí sektor na druhej úrovni), Komisia ale túto zmenu nepodporuje, všetci partneri by mali byť na rovnakej úrovni.  V otázke Kódexu riadenia (Code of conduct) je Rada proti záväznosti tohto dokumentu, Parlament to naopak podporuje. Čo sa týka  Partnerská dohoda (ktorá nahradí súčasný NSRR), Rada by ju chcela rozdeliť na 2 časti (pričom prvú časť by EK neschvaľovala; nebolo ale povedané, čo by bolo obsahom prvej časti), Parlament je ale proti takémuto riešeniu. 
Čo sa týka nariadenia k ESF, opäť panujú rozdielne názory v rámci trialógu. Napr. pri článku 6, kde sa hovorí o alokovaní primeranej čiastky ESF na budovanie kapacít, Parlament navrhuje ustanoviť túto výšku na 2%, Rada tento návrh odmieta a Komisia trvá na svojom pôvodnom návrhu (čiže nariadenie hovorí len o „primeranej čiastke“, konkrétna výška je na rozhodnutí členského štátu). 
V článku 3 návrhu nariadenia o ESF, ktorý hovorí o investičných prioritách, pri priorite venovanej podporovaniu zamestnanosti, Parlament navrhuje vložiť slovné spojenie „trvalej a kvalitnej“ (t.j. podporovanie trvalej a kvalitnej zamestnanosti).
Zástupca Poľska sa v diskusii opýtal, kedy môžeme očakávať nejaké finálne kompromisné znenie, na čo zástupca EK odpovedal, že tieto rozhovory zatiaľ slúžili skôr na vyjasnenie si pojmov a pozícií a očakávajú sa ďalšie diskusie v tomto smere. K žiadnemu konkrétnemu termínu sa nevyjadril.
Ďalej zhrnul negociácie v rámci GAC-u (General affairs committee – Rada pre všeobecné záležitosti). Na aprílovom zasadnutí v rámci dánskeho predsedníctva bolo prijaté kompromisné znenie k 6 blokom v rámci nariadenia (k častiam Monitoriovanie a hodnotenie a pod.), na júnovom zasadnutí boli prijaté 4 bloky a na októbrovom zasadnutí pod cyperským predsedníctvom sa očakáva prijatie kompromisných znení k 7 blokom (technická pomoc, ukazovatele, informovanosť a publicita, atď.) V rámci finančných otázok mimo viacročného finančného rámca, bola zmenená hranica 2% na presun medzi regiónmi na 3 %  (v podmienkach SR ide o možnosť prevodu 2 %, resp. teraz 3% celkových prostriedkov pridelených pre menej rozvinuté regióny do Bratislavského samosprávneho kraja, ktorý je zaradený do kategórie viac rozvinutých regiónov). Ohľadom plánovaných aktivít upozornil na novembrové zasadnutie GAC-u, pred ktorým by sa mali sfinalizovať 2 bloky – spoločný strategický rámec a finančné riadenie.
Čo sa týka viac-ročného finančného rámca, posledná verzia je z 18. septembra. V tomto smere takisto existujú rozdielne pohľady, existuje skupina, ktorá sa domnieva, že celkový rozpočet je príliš vysoký a druhá skupina má za to, že celkový rozpočet je v kontexte krízy nízky a treba ho navýšiť. Parlament je proti znižovaniu rozpočtu.

Zástupca EK, Laurent Sens ďalej hovoril o finančnom riadení na roky 2014-2020. Cieľmi sú najmä znížená chybovosť a zvýšená zodpovednosť. Nástrojmi na dosiahnutie týchto cieľov sú ročné uzatváranie účtov, ročné predfinancovanie a 90% refundácia priebežných platieb. Ročné uzatváranie účtov znamená, že uzatváranie účtov bude prebiehať na ročnej báze, tzn. účtovný rok bude od 01.7. roku n do 30.6. roku n+1 a následne do 15.2 roku n+2 predložia riadiace orgány EK účtovné doklady spolu s auditnou správou. Komisia do konca mája roku n+2 informuje členský štát o schválení resp. neschválení predložených účtovných dokladov. Až po schválení bola umožnená platba. Aby sa predišlo platobnej neschopnosti, bude sa poskytovať ročné predfinancovanie vo výške 2 - 2,5 % z programu.  Ďalšou zmenou oproti súčasnému obdobiu je, že refundácia platieb bude do výšky 90% (oproti súčasným 95%). V rámci diskusie zástupca Belgicka vyjadril obavu, že cca 7 mesačný interval na zhromaždenie všetkých potrebných dokumentov a následné 3 mesačné vyhodnotenie zo strany EK považuje za veľmi ambiciózne nastavenie tak pre členský štát ako aj pre samotnú Komisiu. Zástupca EK na to oponoval, že členský štát nemusí čakať do konca účtovného roku na to, aby začal s auditom, môže to robiť aj priebežne. 
Ďalšia prezentácia Komisie bola venovaná novému prvku v návrhu nariadení, tzv. Joint action plan – Spoločný akčný plán, ktorý predstavuje súbor projektov prispievajúcich k jednému cieľu. EK sa rozhodla testovať tento prvok cez pilotné projekty. Spustené boli 4 pilotné projekty, 2 neboli úspešné a už nepokračujú a 2 pokračujú ďalej, konkrétne Česká republika a Poľsko. Zástupca ČR informoval, že v tomto období ukončujú prípravnú fázu, monitorovací výbor aktuálne schválil výberové kritériá pre tento projekt, keďže pôjde o 2-ročné projekty, výsledok bude možné vyhodnotiť až v roku 2014.  (výzva bude vyhlásená v decembri 2012). 
Poobedná časť zasadnutia bola venovaná sociálnym inováciám. EK presadzuje tému sociálnych inovácií v ESF a začalo to už v roku 2000 prostredníctvom EQUAL a v tomto programovom období je to povinná súčasť programovania. V rámci EQUAL bolo vytvorených 3480 rozvojových partnerstiev a zapojilo sa 200, 000 účastníkov. DG EMPL spolu s DG REGIO aktuálne pripravujú príručku k sociálnej inovácii.
Nasledovali 2 prezentácie členských štátov, Talianska a Švédska, ktorí využili sociálnu inováciu vo svojich výzvach a projektoch. V prípade Talianska išlo o riešenie nezamestnanosti v regióne Umbria, kde je veľká nezamestnanosť najmä mladých ľudí (21% nezamestnanosť) a v rámci nej aj veľká nezamestnanosť žien. Región Umbria sa rozhodol riešiť tento problém cez pilotný program, ktorý mal za cieľ podporiť podnikateľského ducha u mladých ľudí. Program mal dve roviny, účastníci programu najprv dostali grant na stáž v zahraničí a následne im bola poskytnutá finančná podpora na to, aby si založili vlastný podnik. Grant na stáž zahŕňal finančnú podporu vo výške 1,500€ na mesiac, pričom maximálne trvanie stáže bolo 6 mesiacov. Účastníkov stáže sprevádzal počas stáže tútor (tútor pochádzal z organizácie, v ktorej bola vykonávaná stáž). V rámci výzvy bolo predložených 53 návrhov (účastník musel predložiť tzv. podnikateľský plán, podľa jeho zamerania mu bola vybraná aj partnerská organizácia na zrealizovanie stáže v krajinách EÚ). Schválených bolo 29 návrhov. Predpokladmi boli trvalý pobyt v Umbrii, skončená stredná škola a ovládanie anglického jazyka. Počas pohovoru museli záujemcovia prezentovať svoju motiváciu a načrtnúť oblasť podnikania, ktorej by sa chceli venovať. Po návrate zo stáže účastníci rozbehli svoje podnikateľské zámery v Umbrii (za finančnej podpory v rámci projektu, ktorá mala za účel rozbehnúť podnikanie, vrátane nákupu vybavenia (krížové financovanie), administratívnych nákladov spojených s rozbehnutím podnikania (založenie živnosti) a pod. 

Zasadnutie ESF Technical Working Group – 24. október 2012  

Druhý deň zasadnutia začal prezentáciou k výročnej kontrolnej správe a výročnej správe Dvoru audítorov. V rámci výročnej kontrolnej správy bolo uvedené, že do konca roka 2011 DG EMPL vykonalo 78 auditov a v rámci nich pokrylo 65 orgánov auditov. Cieľom bolo dosiahnutie uistenia sa o správnom výkone auditu zo strany národných orgánov auditu                  (v zmysle článku 73 Nariadenia 1083/2006). DG EMPL porovnávalo rozhodnutia vydané orgánmi auditu so svojimi závermi, 23 prípadov zo 117 vyhodnotili ako rozchádzajúcich sa v názore, ale v konečnom dôsledku to nebolo vyhodnotené negatívne.
Bolo konštatované, že  v porovnaní s predošlými rokmi, stúpla chybovosť v rozmedzí od 2-5%. Podiel operačných programov v tomto rozmedzí je za rok 2011 na úrovni 17,1% v porovnaní s rokom 2010, kedy to bolo na úrovni 10-11%. Akceptovateľná chybovosť je na úrovni pod 2% (túto podmienku spĺňa 59,8% OP). EK nabáda členské štáty, ktorých chybovosť je v rozmedzí 2-5% na aplikáciu vlastných nápravných opatrení (samokorekcie). Členské štáty sa takto môžu vyhnúť pozastaveniu platieb. Samokorekcie sú na dobrovoľnej báze, nie je na ne právny nárok, „najvýhodnejšie“ sú pre členské štáty, ktoré tesne prekračujú hranicu 2% chybovosti. V rámci diskusie zástupkyňa Španielska potvrdil skúsenosť s uplatnením vlastných nápravných opatrení v tom zmysle, že vďaka nim sa im podarilo vyhnúť sa pozastaveniu platieb. Upozornila však, že pre riadiaci orgán to znamenalo vynaloženie značného úsilia. Komisia potvrdila, že považuje samokorekcie za príklad dobrej praxe. Druhá časť prezentácie bola venovaná správe Dvora audítorov za rok 2011. 
Externý audit EÚ vykonáva Dvor audítorov, pri takomto audite je potrebná súčinnosť Komisie a členského štátu pri argumentovaní zistení (pripomienky členského štátu a Komisie by mali byť konzistentné). Pokiaľ zistenia pretrvávajú, uskutoční sa tripartitné stretnutie Komisie, členského štátu a Dvoru audítorov, veľa zistení sa dá vysvetliť (údajne až 90% zistení bolo vyčistených po predložení adekvátnych dokladov alebo vysvetlení). Boli spomenuté hlavné typy chýb a vytknutá zvýšená frekvencia chýb a taktiež bola spomenutá slabšia kontrola RO. Podľa názoru audítorov EK,  riadiace orgány mali odhaliť 75 % chýb už pri prvej kontrole ŽoP alebo pri kontrole na mieste. Hlavné chyby sú v oprávnenosti výdavkov (neoprávnená cieľová skupina nesprávne vyrátanie nákladov a pod.), ďalej nesúlad s Nariadeniami ES (chýbajúca auditná stopa, chybné verejné obstarávanie) alebo s národnou legislatívou. EK nabáda členské štáty, aby používali zjednodušenia (napr. jednotkové ceny), ktoré údajne významne môžu znížiť počet zistení a chybovosť.

Ďalšia prezentácia bola venovaná revízii finančného nariadenia. Finančné nariadenie bolo prijaté dňa 25.10.2012, účinnosť nadobúda od 1.1.2013 okrem časti týkajúcich sa riadenia a finančných nástrojov (ich účinnosť sa posúva na 1.1.2014). Ide o nariadenie Európskeho Parlamentu a Rady (EÚ, EURATOM) č. 966/2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002. 
Koncom októbra sa prijme delegovaný akt, ktorý sa bude týkať pravidiel aplikácie nariadenia.
Novou možnosťou v rámci nariadenia bude možnosť implementovať PPP projekty na úrovni Únie (hlavne ale nie výlučne zamerané na výskum). Najdôležitejšími článkami tohto nariadenia sú čl. 56 a 77. Čl. 56 sa týka zdieľaného manažmentu, t.j. partnerstva EK a členského štátu pri implementácii fondov. Ide o klarifikáciu povinností členského štátu a Komisie v zmysle čl. 317 Zmluvy o EÚ.  Čl. 77 sa týka finančných korekcií, ktoré môže vykonávať členský štát vo forme samokorekcií alebo finančné korekcie uplatní EK (v zmysle princípu zdieľaného manažmentu). Článok 77 hovorí o definícii korekcií a o základe na ich vypočítanie.

Nasledovala prezentácia venovaná monitorovaniu a hodnoteniu. Komisia v krátkosti predstavila súbor dokumentov, ktorými sa v súčasnosti v tejto oblasti zaoberá, resp. pripravuje. Komisia pripravuje metodický pokyn pre monitorovanie a hodnotenie ESF na 2014-2020, momentálne sa zapracovávajú pripomienky členských štátov a v novembri sa uskutoční stretnutie pracovnej skupiny pre hodnotenie, na ktorom sa bude ďalej diskutovať o tomto dokumente. 
Ďalším dokumentom, ktorý sa pripravuje je pracovný dokument pre tvorbu programových indikátorov, o ktorom sa opäť bude diskutovať na novembrovom seminári. 
Ďalším dokumentom v oblasti hodnotenia je praktická príručka pre RO ako vykonávať hodnotenie prostredníctvom metódy kontrafaktuál (t.j. meranie čistého prínosu ŠF), ktorá sa finalizuje.
V rámci prípravy na ex post hodnotenie súčasného obdobia 2007-2013 EK aktuálne vyberá ponuky na úvodnú štúdiu.
Prebieha výber ponúk aj na tzv. helpdesk pre členské štáty, ktorý bude napomáhať pri nastavovaní nového systému zberu dát (indikátory).

Ďalšou v poradí bola prezentácia bola prezentácia ohľadom čerpania ESF. Komisia v úvode informovala, že v strede augusta boli zastavené platby pre cieľ Regionálna konkurencieschopnosť a zamestnanosť a v polovici  septembra pre cieľ Konvergencia. Čo sa týka čerpania v rámci EÚ,  priemer je 37,32 %.  Slovensko na úrovni necelých 26 %.  
Je minimum krajín (9), ktoré nie sú ohrozené tzv. decommitmentom (automatické prepadnutie záväzku). EK vyzýva členské štáty na urýchlené predkladanie ŽoP, aby bolo riziko prepadnutých finančných prostriedkov čo najnižšie. Zhodnotil, že od posledného zasadnutia pracovnej skupiny v júni sa znížil objem ohrozených prostriedkov z 3,7 mld. € na 2,4 mld. €.

Posledná prezentácia sa týkala usmernenia uzatvárania obdobia 2007-2013. Hlavné zmeny oproti uzatváraniu obdobia 2000-2006 sú nasledovné: posledný možný dátum na transfer medzi fondami je 30.9.2013 a posledný deň oprávnenosti výdavkov je 31.12.2015. Posledný dátum na transfer medzi prioritnými osami v rámci OP je 30.9.2015. V zmysle článku 77 všeobecného nariadenia neexistuje flexibilita medzi prioritnými osami (výpočet sa robí na úrovni prioritnej osi, nie na úrovni programu. V predošlom období bolo možné „mínus“ v jednej prioritnej osi vykryť „plusom“ v druhej prioritnej osi). Ďalej sa zaviedol jednokrokový prístup pre posúdenie prípustnosti a kvalitatívnu kontrolu záverečnej správy (predtým sa posielali dva listy zvlášť na prípustnosť a zvlášť na obsah správy). Deadline na predloženie záverečnej dokumentácie je 31.3.2017. V rámci zasadnutia Výboru pre koordináciu fondov (COCOF) prebehla debata, či je možné meniť predložené dokumenty po uplynutí termínu na ich predloženie. Výsledkom debaty je že po uplynutí termínu už nie je možné predkladať žiadne nové výdavky. Záverečná dokumentácia musí obsahovať záverečnú žiadosť o platbu a záverečnú správu. EK má 5 mesiacov na ich posúdenie a do 1 roka ich musí schváliť. Ak ju neschvália resp. členský štát neopraví záverečnú správu v zmysle pripomienok Komisie, môže to viesť až ku finančným korekciám v zmysle článku 99. 

5. Odporúčané závery:

Naďalej sa aktívne zúčastňovať zasadnutí ESF Technical Working Group. 

Z:   SŠFEÚ                                                                                           T: priebežne  
                                 
6.   Prehľad prinesenej dokumentácie a miesto jej uloženia

Dokumentácia prinesená zo ZPC je k dispozícii u účastníkov ZPC Mgr. Slavky Lukáčovej. Správa zo ZPC je zverejnená na internetovej stránke MŠVVaŠ SR a v rámci odboru riadenia programov, oddelenia pre operačný program Vzdelávanie je správa zverejnená v rámci zdieľaného adresára odboru. Prezentácie sú dostupné na stránke http://circa.europa.eu/Members/irc/empl/comite_fse/library. 

7.   Osobitne vyhodnotený očakávaný prínos ZPC

Možnosť aktívne ovplyvniť rozhodovacie procesy v rámci EÚ, prezentácia stanoviska SR, podrobné informácie o pripravovaných krokoch zo strany EÚ v oblasti ESF. Informácie sú využívané pri implementácii pomoci z ESF v programovom období 2007-2013. Z hľadiska blížiacej sa prípravy ďalšieho programového obdobia 2014-2020 sú veľkým prínosom aj prezentované informácie o budúcnosti ESF. Osobitným prínosom ZPC je možnosť výmeny a získania skúseností ostatných členských krajín v súvislosti s implementáciou pomoci zo štrukturálnych fondov EÚ.

8.    Spôsob zverejnenia výsledkov ZPC, prenos získaných informácií

Výsledky ZPC budú prezentované na najbližšej porade oddelenia pre OPV.

Súhlasím so zverejnením správy na internete.

Správu vypracoval: 

Mgr. Slavka Lukáčová

Dátum: 06. 11. 2012

So správou súhlasí: 

Mgr. Veronika Paľková, VOOPVZ 

RNDr. Dušan Hudec, RORP

Správu schválil: 

Ing. Pavel Holík, GR SŠFEÚ